Der er så få politifolk på arbejde i de nye politikredse, at overfald og indbrud bliver afvist, skriver avisen 24timer.

- En mand er ved at sparke døren ind til mit hus. Den melding indløber en lørdag nat til vagtcentralen hos Aalborg politi. - Vi kan desværre ikke komme. Men hvis døren ikke holder, må du melde ham for vold til landbetjenten på mandag, lyder politiets besked til den skrækslagne mand. Problemet er, at der er for få patruljevogne på gaden i den nordjyske hovedstad, og eksemplet er langt fra enestående. Overalt i landet fortæller politiets tillidsfolk til 24timer, at de desperat mangler mandskab og bliver nødt til at afvise opkald og henlægge sager, som godt kunne opklares. I Nordsjælland sætter formand for politiforeningen Tom Steffensen ord på utrygheden. - Om natten har vi én patruljevogn til lidt over 50.000 borgere. Det er jo ikke tilfredsstillende, og jeg kan godt forstå, hvis nogle borgere ikke føler sig trygge. Justitsminister Lene Espersen (Kons.) ser med alvor på problemerne i politikredsene. - Store reformer bliver ikke gennemført med et fingerknips, de fødes heller ikke uden problemer. Alle har vidst, at vi ikke ville se den fulde effekt af reformen før efter et år. Derfor har jeg bedt Rigspolitichefen om at følge reformarbejdet meget tæt, siger hun til 24timer.